โมบายเอ็กซ์โปคึกคัก อินเตอร์-เฮ้าส์แบรนด์ขนโปรโมชั่นแข่งดุ
งานไทยแลนด์ โมบาย เอ็กซ์โป ครั้งที่ 7 ลดกระหน่ำ 50%&nbsp;ขนมือถือกว่า 30 แบรนด์ร่วมลดราคาหวังกระตุ้นยอดขายครึ่งปีแรก 1,200 ล้านบาท
4 ก.พ. 2553

งานไทยแลนด์ โมบาย เอ็กซ์โป ครั้งที่ 7 ลดกระหน่ำ 50% ขนมือถือกว่า 30 แบรนด์ร่วมลดราคาหวังกระตุ้นยอดขายครึ่งปีแรก 1,200 ล้านบาท
นายโอภาส เฉิดพันธุ์ ประธานกรรมการบริหาร บริษัท เอ็ม วิชั่น เปิดเผยว่า งานโมบาย เอ็กซ์โป ครั้งที่ 7 มีโทรศัพท์มือถือค่ายใหญ่เล็กกว่า 30 แบรนด์เข้าร่วม เช่น โนเกีย, ซัมซุง, แอลจี, ไอ-โมบาย และโซนี่ อีริคสัน เพื่อกระตุ้นตลาดหลังเศรษฐกิจฟื้นตัวให้ผู้บริโภคเข้ามาจับจ่ายใช้สอยมากขึ้น ทั้งยังเป็นการจัดงานเพื่อเริ่มต้นเครื่องมือถือ 3จี ที่สามารถใช้บริการได้จริง รวมถึงเครื่องสมาร์ตโฟน เช่น ไอโฟน, บีบี และแอนดรอยด์
ทั้งนี้ ตั้งเป้าตลอดงาน 4 วัน จะมียอดเงินสะพัดกว่า 1,200 ล้านบาท เท่ากับการจัดงานครั้งที่ผ่านมา เพราะแม้ว่ายอดขายจำนวนเครื่องจะสูงขึ้น แต่ด้วยการแข่งขันที่ดุเดือด ทำให้ราคาลดต่ำลง โดยคาดว่าจะมีผู้เข้าร่วมงานกว่า 7 แสนคน ซึ่งในวันแรกของการจัดงานแม้จะเป็นช่วงกลางสัปดาห์ แต่มีประชาชนให้ความสนใจเป็นจำนวนมาก
ภายในงานมีการลดราคาโทรศัพท์มือถือรุ่นเก่าจากปีที่แล้วกว่า 50% มีการเปิดให้บริการทดลอง 3จี จากทีโอที รวมถึงเปิดตัวโทรศัพท์มือถือราคาต่ำสุด 650 บาท นอกจากนี้หลายๆ แบรนด์ได้เปิดตัวโทรศัพท์มือถือใหม่สำหรับเตรียมรุกตลาดในปีนี้
นายธนานันท์ วิไลลักษณ์ กรรมการผู้จัดการใหญ่ บริษัท สามารถ ไอ-โมบาย กล่าวว่า ไอ-โมบาย เปิดตัวโทรศัพท์มือถือ 15 รุ่น แต่จะทยอยวางขายในปีอีก 1 เดือนข้างหน้า เน้น 3จี เต็มรูปแบบรองรับการให้บริการ ไอ-โมบาย 3จีเอ็กซ์ โดยไฮไลท์ของไอ-โมบายจะมีทั้ง สมาร์ตโฟนระบบแอนดรอยด์ ดูทีวีได้ รองรับระบบ 3จี และใช้ได้ 2 ซิม ตั้งเป้ายอดขายในประเทศไทย 3.3 ล้านเครื่อง
นายสิทธิโชค นพชินบุตร หัวหน้าฝ่ายการตลาด ธุรกิจโทรคมนาคม บริษัท ไทยซัมซุง อิเลคโทรนิคส์ เปิดเผยว่า ซัมซุงได้นำ ซัมซุงวัน เข้ามาทำตลาดเพิ่มในงาน คาดว่าจะมียอดขายกว่า 4,000 เครื่อง และในปีนี้จะเปิดตัวโทรศัพท์ใหม่ 40-50 รุ่น มีทั้ง 3จี และสมาร์ตโฟน ใช้งบการตลาดทั้งปี 1,000 ล้านบาท เพื่อครองส่วนแบ่งอันดับ 1 อย่างสมบูรณ์
นายสมศักดิ์ อธิศัยตระกูล ผู้จัดการอาวุโส กลุ่มผลิตภัณฑ์โทรศัพท์มือถือ บริษัท แอลจี อีเลคทรอนิคส์ (ประเทศไทย) กล่าวว่า แอลจีเปิดตัว แอลจี จีดี580 ลอลลี่ป็อป โทรศัพท์ฝาพับเจาะกลุ่มวัยรุ่น ราคา 7,900 บาท คาดว่าจะมียอดขายทั้งหมดกว่า 1 แสนเครื่อง และในปีนี้จะเปิดตัวอีก 40-50 รุ่น ครึ่งหนึ่งรองรับ 3จี เพื่อดึงส่วนแบ่งตลาดเป็น 15% จากปัจจุบัน 7% รวมถึงสมาร์ตโฟนที่มาแรงในปีนี้
นายมานพ มณีชวขจร ผู้จัดการทั่วไป บริษัท โซนี่ อีริคสัน โมบายล์ คอมมูนิเคชั่น (ประเทศไทย) เปิดเผยว่า โซนี่ อีริคสัน เปิดตัวโซนี่ อีริคสัน วีวาซ มือถือกล้องวิดีโอระดับ ไฮ-เดฟ ที่บางที่สุดในโลก ราคา 18,990 บาท